नानी के गांव की सबसे बड़ी विशेषता गांव के बीचो बीच विशाल दलान है। ये दो मंजिला पक्का दलान पूरे गांव ने मिलकर बनवाया था। सत्तर के दशक में। दलान के बाहर विशाल आंगन है जिसके चारों तरफ लोगों के घर है। बीच में एक अशोक का पेड़ है जिसके चबूतरे पर गांव के लोग बैठ कर सुस्ताते हैं। गप्पे लड़ाते हैं। इसके बगल में एक कुआं है जिससे कभी सारा गांव पानी भरता था। अब हर घर में हैंडपंप लग गए हैं। गांव भर के आने वाले मेहमान इसी साझीदारी के दलान में रुकते हैं। गांव के सारे बड़े इसी दलान में ढिबरी और लालटेन में पढ़ाई कर बड़े हुए हैं। कई शहर में जाकर बस गए हैं। पर दलान उसी तरह शान से खड़ा है। शादी विवाह होने पर कई बार भोज भी इसी दलान में होता है। मुझे बचपन याद आता है। इसी दलान में होली की महफिलें सजती थीं। ढोलक, झाल, मजीरे के साथ पूरा गांव होली गाता था। अशोक के पेड़ के पास बारात सजती थी और इस मौके पर घोड़ा नाच होता था।